**Side 1**

**KALVØ HØJSKOLEDAGE 2021**

16. - 20. august på Kalvø Badehotel og ”Moster N”

”Intet menneske er en ø”

**Medvirkende**

**Ole Hartling  
Henrik Goldschmidt • Anja Kølby  
Rasmus Lind • Peter Michael Lauritzen   
Siegfried Matlok • Niels Finnerup • Christina Vorre • Ole Juul  
Elisabeth Arendt • Kirsten Kruchov Sønderby • Trygve Korsvik   
Pelle Dragsted • Bente Sonne • Ole Prip Hansen • Claus Helsbøl**

Foto: Det maritime Kalvø med museum og badehotel i skibsredder Bruhns tidligere bygninger.

**Side 2**

**Dagsprogram**

**Kl. 9.00 -** Morgensang og fortælling ved Kirsten Kruchov Sønderby.  
Morgenmad: Hjemmebagt bolle m. ost, hjemmelavet marmelade, smør og kaffe/the.

**Kl.10.00 -** Foredrag 1.

**Kl.12.00 -** Frokostbuffet: Hjemmebagt brød, små lune retter, pålæg, lækker salat, smør, ost og sødt.

**Kl.13.00 -** Foredrag 2.

**Kl.15.00 -** Hjemmebagt mundgodt kaffe/the.

*Hele dagen serveres der isvand, kaffe og the til fri afbenyttelse. Der kan tilkøbes øl, vand og vin.*

(Ved særlige ønsker/behov kan der rettes henvendelse til ”Moster N” - tlf. 31 22 88 82 / 29 92 94 00

**Mandag den 16. august**

**Kl. 10.00 - 12.00 ”Intet menneske er en ø”.**

***Anja Kølby****, højskolelærer v. Løgumkloster Højskole.*

Tag med på ø-hop i litteraturen og kunsten. Vi stævner ud og sætter kursen mod en forunderlig verden, hvor der er grobund for drømme og en længsel efter paradisiske tilstande, hvor vi også møder kuldsejlede skæbner og endeløs ensomhed. Der er litterære smagsprøver, krydret med billedkunst samt forfatteres kort over fantasiens riger eller afsidesliggende øer, som ingen nogensinde vil besøge.

**Kl.13.00 - 15.00 ”Jagten på lykken - fra antikken til i dag”.  
*Rasmus Lind,*** *cand. mag. i filosofi - Hjørring.*

Jagten på lykken blev indledt helt tilbage i oldtidens Grækenland, og siden har romere, jøder, kristne, oplysningsrationalister, romantikere, videnskabsfolk, kunstnere bidraget til vores forestilling om det højeste og vigtigste mål i et menneskeliv. Vi følger den historiske udvikling opsamlet i fire basale svar på hvad livslykke er. Hermed får vi også nyt perspektiv på vort eget liv, og hvad der virkelig betyder noget i tilværelsen.

**Kl.16.00 ”Manden der ville reparere verden med musik” i Genner Kirke.  
*Henrik Goldschmidt,*** *soloboist i Det kongelige Kapel - København.*

En personlig fortælling om at finde sin vej i livet med et instrument i hånden - om at overleve pogromer, deportation og flugt uden at give slip på sin historie, identitet og kultur. I Israel, konfronteret med israeleres og palæstinensernes skæbne adskilt fra hinanden bag mure og hegn. 2003 etablerer HG et mellemøstligt fredsorkester, der bringer kristne, muslimske og jødiske professionelle musikere sammen. I 2010 skabte han en musikskole på Nørrebro, som tilbyder gratis undervisning for børn fra de forskelligste kulturer. Intet kan som musik nedbryde skel og mure mellem mennesker. ***Obs:*** *Hvis der er plads, koster deltagelse fra ikke-højskoledeltagere kr. 75,-*

**Tirsdag den 17. august**

**Kl. 10.00 - 12.00 ”Danmark i opbrud: Romaner af Erik Aalbæk Jensen”**

***Peter Michael Lauritzen,*** *lektor Dr. Phil - Frederikshavn.*

Erik Aalbæk Jensens forfatterskab er en opsporing af de dybtliggende ”vandårer” i dansk folkelig historie. Ved afslutningen af forfatterskabet tog han springet fra den vendsysselske saga til det Sjælland, han havde boet. ”Særlige vilkår” er romanen om den store forandring af det danske samfund, der fandt sted i 1950’erne, og ”Enkebal”, som er en torso, fører historien frem til 1973 og det politiske ”jordskredsvalg”. Hovedpersonen Beth Knudsen følges i tykt og tyndt, stort og småt, fra flytningen til øen i Sejerø-bugten, bestyrertilværelsen og Niemanns druknedød, frem til hendes nedtur i erhvervskarrieren og optur i privatlivet. Et stykke litterær Danmarkshistorie, set fra udkanten!

**Kl. 13.00 - 15.00 ”Degnen på Sandø”.**  
***Ole Juul,*** *pastor emeritus og forfatter - Hadsten.*Johannes Vig vælger efter et forlist forhold at søge til Sandø, hvor han bliver ansat som lærer og degn på øen. Her forsøger han at holde dæmonerne fra livet, men Johannes kan ikke flygte fra det, som plager ham. I romanen ”Løgneren” er det lykkedes Martin A. Hansen at skrive en gribende fortælling om et søgende og tvivlende menneske, som   
ender med at tage sit ansvar på sig – som skolelærer og som menneske.

**Side 3**

**Onsdag den 18. august**

**Kl. 10.00 - 12.00 ”Tyskland efter Merkel”.**

***Siegfried Matlok,*** *fhv. chefredaktør ”Der Nordschleswieger” - Aabenraa.*

Tyskland går til parlamentsvalg den 26. september. En 16-årig æra er forbi. Hvad   
kommer efter kansler Merkel i Tyskland og hvilken betydning får skiftet for Danmark   
og Europa?

**Kl.13.00 - 15.00 ”Det frodige og gæstfri Iran”.**

***Niels Finnerup****, skov– og landskabsingeniør - Hoven.*

Foredraget belyser Irans historie, kultur, politiske forhold, religionen, befolkningstilvækst, handel, forhold til nabolandene, sprog, klima, produktion og ikke mindst den store gæstfrihed man møder. Foredraget skulle gerne give et indtryk af et land som kun få danskere har stort kendskab til. Rejserne foregik privat i både 2016 og 2017.

**Kl.17.00 ”Grænselandsudstillingen” i Sønderjyllandshallen, Aabenraa.**

***Formand for udstillingen, Bente Sonne, og kunstner Ole Prip Hansen viser rundt.***

**Torsdag den 19. august**

**Kl.10.00 - 12.00 ”På opdagelsesrejse til Danmarks øer”.**

***Christina Vorre,*** *forfatter - Aarhus.*Du kender Bornholm og Læsø, men hvad med Jordsand, Nordre Rønner og Elleore? Det er blot tre ud af mere end 300 ubeboede øer i Danmark. På de fleste af øerne har der aldrig boet en sjæl, men bag tallet gemmer der sig også øer, der engang har dannet ramme om små isolerede samfund og skæbner. Vi skal på opdagelsesrejse til nogle af de øer, som engang har været beboede, og høre om, eventyrlige og til tider sælsomme historier fra et afsondret ø-liv, der ikke eksisterer længere.

**Kl. 13.00 - 15.00 ”Etikken begynder, når den anden kommer ind på scenen”.**

***Ole Hartling****, Dr. med. og forhenværende formand for Etisk Råd - København.*

En af vor tids idealanskuelser er, at vi har selvbestemmelsesret, en fri vilje, autonomi osv. Det er en næsten uimodsigelig ret og et uimodsigeligt gode for mennesket i dag. Men kan det samtidig være et overvurderet begreb? Det er afgørende i ethvert møde mellem mennesker, at alle alvorlige valg, vi træffer, påvirkes af andre og påvirker andre. Vi er nemlig sat ind i et fællesskab og i sammenhæng lige fra fødslen, og vi er skabt som sårbare og afhængige individer.

**Fredag den 20. august  
Kl. 10.00 - 12.00 ”Sorgens mange ansigter”.  
*Elisabeth Arendt****, sognepræst - Glostrup.*

I små erindringsglimt beskrives barnets sorgunivers. Afsættet for foredraget er på en gang teoretisk, poetisk og personligt. Følelser som skyld, afmagt og ensomhed berøres. Samtidig fremhæves det, at sorgen med tidens, venners og familiens hjælp kan vendes til lys og livslyst.

**Kl. 13.00 - 15.00 ”Mere Grundtvig end Lenin”.  
*Pelle Dragsted,*** *fhv. folketingsmedlem for Enhedslisten - København.*

Med udgangspunkt i sin bog Nordisk socialisme - på vej mod en demokratisk socialisme -   
vil Pelle Dragsted argumentere for, at kimen til en fremtidig demokratisk økonomi allerede   
findes i de nordiske landes velfærdssamfund, andelsbevægelse og erfaringer med demokratisk   
ejerskab.

**Kl.15.30 - 17.00 Museet på Kalvø er åbent.  
*Gratis for deltagere til højskoledagene.***

**Side 4**

**Alle dage kl. 9.00 Morgensang og fortælling.  
*Kirsten Kruchov Sønderby****, provst i Aabenraa provsti.*  
***Trygve Korsvig****, spiller ved morgensang og foredrag.*

Tidligere lærer og organist i Felsted.

***Claus Helsbøl****, Kalvø.*Tilrettelægger af højskoledagene og formand for kulturforeningen Hugin,  
pastor emeritus.

***Arrangør forbeholder sig ret til ændringer i programmet.   
Forskrifter mht. Covid-19 følges.***

**Højskoledagenes baggrund**

Højskoledagene fandt første gang sted i 2016 med fulde huse. Udgangspunktet er skibsfartens store historiske betydning på egnen og på Kalvø med Jørgens Bruhns skibsværft og rederi fra midten af 1800-tallet - Danmarks næststørste! Dagen inden højskoledagene afholder Det maritime Kalvø den spændende værftsdag på Kalvø.

Højskoledagene bringer på grundtvigsk vis livsoplysende emner i spil gennem foredrag og med flittig brug af højskolesangbogen. Vi møder foredragsholdere, der har meget på sinde indenfor: litteratur, historie, politik, musik, søfart, kultur, kunst, kirke,   
samfundsforhold og lokalhistorie.

**Praktiske oplysninger**

Foregår i år på Kalvø Badehotel og hos ”Moster N” - koncert i Genner Kirke og ”Grænselandsudstillingen” i Sønderjyllandshallen i Aabenraa. Der forefindes teleslynge.

**Tilmelding**Fra 21. juni kl.8.00 via www.hojskoledage.dk - eller på mail: hsdage6230@gmail.com, efter “Først til mølle princippet”, da der er begrænsede pladser. Skriv ”Navn”, ”Antal billetter” og ”Telefonnr.” Billetterne sendes pr. mail, med oplysning om betalingsmåde.

**Pris:** Alle fem dage 1.500 kr. inkl. alle foredrag, koncert og fuld forplejning.

Enkeltdage kan efter 21. juli købes til kr. 375,-, såfremt der er ledige pladser.

Bliver man forhindret i at deltage, kan indehaveren overdrage billet til anden side.

**Program**

www.hojskoledage.dk eller på bibliotekerne i Haderslev og Aabenraa Kommune. 

**Arrangør: Kulturforeningen Hugin på Kalvø**

www.hojskoledage.dk - mail: Hugin1950@gmail.com – tlf.3066 6094   
Formand Claus Helsbøl, Kalvø.

**Samarbejdspartnere:** Det maritime Kalvø, ”Moster N”   
Menighedsrådet i Genner Sogn og Folkeuniversitetet